Brian Mikkelsen (KF), 2001-01-25:
Idrætten fylder meget i det danske samfund.
Idrætten er efter vores opfattelse ubetinget et gode for samfundet, gode eksempler, god beskæftigelse.
Der er overhovedet ikke rigtig noget negativt at sige omkring idræt og sport.
Idrætten giver også gode forbilleder for os alle sammen, senest eksemplificeret ved sommerens OL, hvor de danske farver blev så flot repræsenteret af de danske idrætsudøvere, og hvor interessen herhjemmefra var overvældende, på trods af at det foregik down under på et helt andet tidspunkt.
De her mennesker er foregangsmennesker, idoler for mange, unge som gamle.
Mange, mange, mange mennesker følger med, når håndboldpigerne, Jesper Bank og badmintonspillerne får dannebrog til tops ude i den store verden, og deres succes er med til at trække unge mennesker ind i de mange idrætsforeninger.
Hvis der er noget, der virkelig kan animere og give incitamenter for unge til at melde sig ind og spille håndbold, cykle og spille fodbold, så er det, når man ser nogle på skærmen gøre det godt, og man ser op til dem.
Derfor er de forbilleder for os alle sammen, også os, som trænger til at dyrke lidt mere sport.
Den stigende interesse for sport har også betydet, at der er kommet flere penge til idrætten i form af øgede præmiepenge og øgede sponsorater.
Men det betyder jo ikke, at man som elitesportsudøver automatisk bliver rig.
Kipketer, Thomas Bjørn, fodboldlandsholdsspillere osv., hører til de få, som tjener de helt store penge, men med det her fremsatte forslag om en Team Danmark-konto vil det jo have stor, stor betydning for mange andre end lige netop dem, som tjener mange penge, for langt de fleste elitesportsudøvere tjener jo næsten ikke nogen penge ved deres sport. Det kan være ropigen, der vinder en præmie på 15.000 kr.
Det bliver hun jo ikke særlig rig af, kan man ligesom sige, men alligevel vil hun have gavn af at placere dem på en konto, hvor man kunne investere dem i træningslejre, romaskiner, eller hvad det skulle være.
For sagen er jo, at langt størstedelen af de danske eliteidrætsudøvere kun har indtjening gennem de præmiepenge, som de kan sikre sig ved de store mesterskaber.
De bliver ellers støttet af Team Danmark og af noget SU for nogles vedkommende, men de præmiepenge, som de kan sikre sig, giver jo en svingende indtjening fra år til år, både på grund af de intervaller, mesterskaberne kører efter, og fordi man jo ikke kan være på toppen hele tiden.
Med det her forslag, hvor man etablerer en Team Danmark-konto, hvor pengene er fritaget for beskatning, så længe de bliver anvendt i forbindelse med træningsanvendelse osv., giver man jo eliteidrætsudøverne en mulighed for at opspare penge, så der også er penge i de perioder, hvor der ikke kommer penge ind på kontoen.
Udøverne får altså således mulighed for at udligne beløbene over flere år.
Sidst vi diskuterede sådan en ordning for danske idrætsudøvere, og det har vi gjort mange gange - tre, fire gange i hvert fald inden for de sidste år - var der flere partier, der ønskede en garanti for, at en eventuel ordning ikke kunne misbruges.
Ved at gøre Team Danmark ansvarlig for en sådan ordning kombineret med helt stringente retningslinjer må der være skabt sikkerhed for, at ordningen ikke kan misbruges.
Den tidligere eksisterende præmieordning byggede efter vores overbevisning på de rigtige principper og var til stor gavn og glæde for de danske idrætsudøvere.